Document ID: 32000D0494

Απόφαση της Επιτροπής
της 4ης Αυγούστου 2000
σχετικά με κοινοτική χρηματοδοτική συνδρομή για επείγοντα μέτρα καταπολέμησης του αφθώδους πυρετού σε ορισμένες περιοχές της Νοτιοανατολικής Ευρώπης
[κοινοποιηθείσα υπό τον αριθμό Ε(2000) 2469]
(Κείμενο που παρουσιάζει ενδιαφέρον για τον ΕΟΧ)
(2000/494/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 13,
Εκτιμώντας τα εξής:
(1) Η νόσος του αφθώδους πυρετού τύπου Α καο Ο είναι ενδημική στην Τουρκία σε ορισμένες περιοχές της Ανατολίας. Επιπλέον, αναφέρθηκε πρόσφατα ότι εμφανίστηκε η νόσος του αφθώδους πυρετού ASIA 1 στην επαρχία Bolu, πολύ κοντά στο ευρωπαϊκό τμήμα της Τουρκίας. Η παρουσία διαφόρων τύπων του ιού της νόσου του αφθώδους πυρετού στην Τουρκία αποτελεί άμεση απειλή για την Κοινότητα, ιδίως για την Ελλάδα και τη Βουλγαρία.
(2) Αναφέρθηκε ότι εμφανίστηκαν κρούσματα της νόσου του αφθώδους πυρετού ASIA 1 στην επαρχία Έβρου, στην Ελλάδα, κοντά στα σύνορα με την Τουρκία.
(3) Η επιδημιολογική κατάσταση απαιτεί να χορηγηθεί κοινοτική βοήθεια στην Τουρκία για να πραγματοποιήσει επειγόντως η τελευταία, στην Τουρκική Θράκη, εμβολιασμό όλων των ζώων των ευαίσθητων ειδών κατά της νόσου του αφθώδους πυρετού. Επίσης, είναι αναγκαίο να προετοιμαστεί η διενέργεια επείγοντος εμβολιασμού στις γειτονικές χώρες, αν αυτό απαιτηθεί από την επιδημιολογική κατάσταση.
(4) Οι αρμόδιες αρχές της Τουρκίας συμφώνησαν να πραγματοποιήσουν τον εμβολιασμό των ευαίσθητων ζώων στην Τουρκική Θράκη κατά του τύπου ASIA 1 στο πλαίσιο της εκστρατείας εμβολιασμού βάσει του τουρκικού προγράμματος ελέγχου της νόσου του αφθώδους πυρετού.
(5) Ο απαιτούμενος αριθμός δόσεων τρισθενούς εμβολίου θα συσταθεί από αντιγόνα που προέρχονται από κοινοτικά αποθέματα κατά του αφθώδους πυρετού και το έτοιμο προς χρήση εμβόλιο θα παραδοθεί βάσει κατάλληλων συμβάσεων που θα συναφθούν μεταξύ της Επιτροπής και του κατασκευαστή.
(6) Είναι αναγκαίο να αντικατασταθούν αμέσως οι ποσότητες αντιγόνου που θα χρησιμοποιηθούν για την προαναφερθείσα ενέργεια σύμφωνα με τις κοινοτικές διαδικασίες εφοδιασμού.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Επιτροπή λαμβάνει τα αναγκαία μέτρα για να διαθέσει 1300000 δόσεις τρισθενούς εμβολίου με πρόσθετα AlOH3 κατά της νόσου του αφθώδους πυρετού τύπων 01, Α22 και ASIA 1 για να χρησιμοποιηθούν σε ζώα των ευαίσθητων ειδών ως εξής:
α) 1300000 δόσεις του προαναφερόμενου εμβολίου θα τεθούν στη διάθεση των αρμόδιων αρχών της Τουρκίας για τη διενέργεια επείγοντος εμβολιασμού στην Τουρκική Θράκη, ιδίως στις επαρχίες Edirne, Kirklarcli, Tekirdag και στα ευρωπαϊκά τμήματα των επαρχιών Canakkale και Κωνσταντινούπολης, και
β) 200000 δόσεις του εμβολίου που αναφέρεται στην πρώτη παράγραφο θα χρησιμοποιηθούν για επείγοντα εμβολιασμό, όπου το απαιτεί η επιδημιολογική κατάσταση.
2. Η Επιτροπή εξασφαλίζει ότι το εμβόλιο ανασυντίθεται από τα υπάρχοντα αποθέματα αντιγόνου και ότι το έτοιμο προς χρήση εμβόλιο παραδίδεται από τον κατασκευαστή σε έναν τόπο ο οποίος καθορίζεται από την Επιτροπή.
3. Η Επιτροπή λαμβάνει τα αναγκαία μέτρα για να αντικαταστήσει τις ποσότητες αντιγόνου που χρησιμοποιήθηκαν για την ενέργεια που αναφέρεται στην παράγραφο 1 σύμφωνα με τις κοινοτικές διαδικασίες περί ανεφοδιασμού, το συντομότερο δυνατό.
4. Η Κοινότητα καλύπτει στο συνολικό κόστος των μέτρων που αναφέρονται στις παραγράφους 1, 2 και 3 μέχρι ανωτάτου ορίου 1200000 ευρώ.
Άρθρο 2
Η παρούσα απόφαση εφαρμόζεται αμέσως μόλις οι αρμόδιες αρχές της Τουρκίας επιβεβαιώσουν γραπτώς στην Επιτροπή τη δέσμευσή τους να εκτελέσουν τα μέτρα που προβλέπονται στο άρθρο 1 παράγραφος 1 στοιχείο α).
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2000.

Labels: 0
18
19
6